**Nota informativă**

**la proiectul Hotărîrii Guvernului cu privire la aprobarea** Regulamentului sanitar privind protecţia sănătăţii populaţiei şi angajaţilor împotriva riscurilor asociate funcţionării staţiilor de alimentare cu carburanţi

**Condiţiile ce au impus elaborarea proiectului**

Prezentul proiect de Hotărîre de Guvern pentru aprobarea Regulamentului sanitar privind protecţia sănătăţii populaţiei şi angajaţilor împotriva riscurilor asociate funcţionării staţiilor de alimentare cu carburanţi este elaborat în baza Legii Republicii Moldova privind supravegherea de stat a sănătăţii publice nr.10 din 03 februarie 2009 (Monitorul Oficial al RM, 2009, nr.67, art.183).

Proiectul de act normativ (Regulament sanitar) stabileşte cerinţe pentru asigurarea protecţiei sănătăţii populaţiei şi angajaţilor împotriva riscurilor asociate funcţionării staţiilor de alimentare cu carburanţi, care provin sau pot proveni din efectele agenţilor chimici ori ca rezultat al oricărei activităţi profesionale la staţiile de alimentare cu carburanţi, inclusiv prevenirea acestor riscuri.

Regulamentul sanitar va completa şi dezvolta cadrul normativ existent al Serviciului de Supraveghere de Stat a Sănătăţii Publice.

La elaborarea proiectului de act normativ au fost consultate legislaţia şi standardele unor ţări, precum România, Federaţia Rusă, Republica Belarusi.

**Principalele prevederi şi elemente noi ale proiectului**

Actualmente, în legislaţia sanitară naţională există un act normativ (Regulamentul şi Normele igienice privind amplasarea, proiectarea, construcţia şi exploatarea staţiilor de alimentare cu produse petroliere şi gaze nr.05.5.3.22 din 19.12.96, aprobat de către Medicul şef Sanitar de Stat al Republicii Moldova), care necesită a fi revăzut.

Regulamentul menţionat conţine exigenţe igienice generale privind amplasarea, proiectarea, construcţia şi exploatarea staţiilor de alimentare cu produse petroliere şi gaze, de asemenea măsuri de securitatea muncii şi de respectare a igienei personale de către angajaţi ce efectuează operaţii cu benzină etilată şi alţi carburanţi.

Totodată, creşterea continuă a numărului de transport auto face dificilă crearea la staţiile de alimentare cu carburanţi existente a condiţiilor necesare pentru respectarea igienei personale a şoferilor şi pasagerilor.Folosirea de către staţiile de alimentare cu carburanţi a noilor tipuri de carburanţi (gradul de nocivitate a substanţelor chimice mai puţin periculos) permite de a revedea normativele existente pentru zonele de protecţie sanitară în sensul micşorării lor.

Toate cele expuse impun noi cerinţe sanitare pentru asigurarea protecţiei populaţiei şi angajaţilor asociate funcţionării staţiilor de alimentare cu carburanţi în condiţiile actuale şi apare necesitatea de a modifica Regulamentul şi Normele Igienice nr.05.5.3.22 din 19 decembrie 1996.

În capitolul I al Regulamentului sanitar sînt specificate cerinţe generale referitor la staţiile de alimentare cu carburanţi, sunt date noţiunile specifice utilizate în proiectul de act normativ.

În capitolul II sunt stipulate cerinţe pentru asigurarea protecţiei sănătăţii populaţiei.

În capitolul III sunt stabilite cerinţe pentru asigurarea protecţiei sănătăţii angajaţilor.

În capitolul IV sînt stabilite obligaţiile angajatorilor

Aprobarea şi implementarea prezentului Regulament va contribui la crearea condiţiilor optime şi inofensive de muncă pentru angajaţi, va diminua acţiunea negativă asupra mediului şi a stării de sănătate a angajaţilor şi a populaţiei adiacente staţiilor de alimentare cu carburanţi.

**Fundamentarea economico-financiară**

Cheltuieli aferente implementării Regulamentului sanitar vor fi acoperite de către agenţii economici, pentru proiectarea, construcţia reţelelor de apeduct şi canalizare, amenajarea încăperilor socio-sanitare.

**Elaboratorii proiectului**

Proiectul Regulamentului sanitar a fost elaborat de către specialiştii Centrului Naţional de Sănătate Publică şi specialiştii Ministerului Sănătăţii.

Ministru Andrei USATÎI